b"\n_START_ARTICLE_\n\xc5\xa0nipas, kuris mane myl\xc4\x97jo\n_START_SECTION_\nPrie\xc5\xa1istor\xc4\x97\n_START_PARAGRAPH_\n\xe2\x80\x9e\xc5\xa0nipas, kuris mane myl\xc4\x97jo\xe2\x80\x9c k\xc5\xabrimo procesas u\xc5\xbetruko d\xc4\x97l teisini\xc5\xb3 Bondo serijos fran\xc4\x8diz\xc4\x97s problem\xc5\xb3. 1975 metais vienas i\xc5\xa1 serijos sumanytoj\xc5\xb3, prodiuseris Harry Saltzmanas, buvo priverstas parduoti savo dal\xc4\xaf (50 procent\xc5\xb3) Bondo fran\xc4\x8diz\xc4\x97s kino studijai \xe2\x80\x9eUnited Artists\xe2\x80\x9c u\xc5\xbe 20 milijon\xc5\xb3 svar\xc5\xb3 d\xc4\x97l asmenini\xc5\xb3 problem\xc5\xb3: \xc5\xbemonos mirties ir asmenin\xc4\x97s depresijos._NEWLINE_Antr\xc4\x85ja problema tapo re\xc5\xbeisierius. Prodiuseriai kreip\xc4\x97si \xc4\xaf Steven\xc4\x85 Spielberg\xc4\x85, k\xc4\x85 tik baigus\xc4\xaf filmuoti \xe2\x80\x9eNasrus\xe2\x80\x9c, bet po to nutar\xc4\x97 palaukti, kaip seksis \xc5\xa1iam darbui._NEWLINE_Kitu kandidatu buvo Guy Hamiltonas, jau suk\xc5\xabr\xc4\x99s tris ankstesnius filmus apie agent\xc4\x85 007, ta\xc4\x8diau jis atsisak\xc4\x97, sulauk\xc4\x99s pasi\xc5\xablymo ekranizuoti Supermen\xc4\x85. Galiausiai buvo sutarta su Lewisu Gilbertu, re\xc5\xbeisavusiu \xe2\x80\x9eGyveni tik du kartus\xe2\x80\x9c._NEWLINE_I\xc5\xa1sprendus re\xc5\xbeisieriaus problem\xc4\x85, atsirado keblum\xc5\xb3 d\xc4\x97l scenarijaus, prie kurio atsiradimo prisid\xc4\x97jo keletas ra\xc5\xa1ytoj\xc5\xb3, mat Flemingas nenor\xc4\x97jo naudoti savo paties sukurtos istorijos ekranizavimui. Nepaisant to, jo sukurtas persona\xc5\xbeas Sol Horror\xe2\x80\x98as filme tapo Jaws\xe2\x80\x98o prototipu._NEWLINE_Scenarijaus k\xc5\xabrimui prodiuseris Albertas R. Broccoli m\xc4\x97gino nusamdyti \xc4\xafvairius ra\xc5\xa1ytojus: Stirling Silliphant, John Landis, Ronald Hardy, Anthony Burgess ir Derek Marlowe. Galiausiai Richardas Maibaumas \xc4\x97m\xc4\x97si kurti scenarij\xc5\xb3, stengdamasis jame apjungti min\xc4\x97t\xc5\xb3 ra\xc5\xa1ytoj\xc5\xb3 vizijas. Tuo metu \xc4\xafvyko re\xc5\xbeisieri\xc5\xb3 kaita ir Guy Hamilton\xc4\x85 pakeit\xc4\x97 Lewis Gilbertas. Jis \xc4\xaftikino pakviesti Maibaumui \xc4\xaf pagalb\xc4\x85 Chrisopher\xc4\xaf Wood\xc4\x85 ir leisti \xc5\xa1iam ne tik padailinti scenarij\xc5\xb3, bet ir padaryti \xc5\xbeenklesnius pakeitimus._NEWLINE_Prodiuseris sutar\xc4\x97 su ra\xc5\xa1ytoju, ta\xc4\x8diau atsirado nauj\xc5\xb3 teisini\xc5\xb3 gin\xc4\x8d\xc5\xb3. Kuriant film\xc4\x85 \xe2\x80\x9eKamuolinis \xc5\xbeaibas\xe2\x80\x9c, atsirado autorini\xc5\xb3 nesutarim\xc5\xb3 tarp istorijos k\xc5\xabr\xc4\x97j\xc5\xb3 Iano Flemingo, Kevino McClory ir Jacko Whittinghamo. Galiausiai buvo \xc4\xaftvirtintos McClory autorin\xc4\x97s teis\xc4\x97s \xc4\xaf jo sugalvot\xc4\x85 nusikalt\xc4\x97li\xc5\xb3 organizacij\xc4\x85 SPECTRE ir jos vadov\xc4\x85 Blofeld\xc4\x85\xc2\xa0\xe2\x80\x93 pagrindinius Bondo oponentus ankstesniuose filmuose. Po Kamuolinio \xc5\xbeaibo pasirodymo, Kevinas McClory \xc4\xafsteig\xc4\x97 dvi kompanijas ir, padedamas ra\xc5\xa1ytojo Leno Deightono, m\xc4\x97gino sukurti nauj\xc4\x85 Bondo film\xc4\x85 su aktoriumi Seanu Connery. Su\xc5\xbeinoj\xc4\x99s apie Broccoli planus panaudoti v\xc4\x97l \xc5\xa1iuos veik\xc4\x97jus, McClory pagrasino teismu, es\xc4\x85 jam priklauso i\xc5\xa1imtin\xc4\x97s teis\xc4\x97s. Nenor\xc4\x97damas veltis \xc4\xaf gin\xc4\x8dus, Broccolis paved\xc4\x97 Christopheriui Woodui perra\xc5\xa1yti scenarij\xc5\xb3, nepaliekant joki\xc5\xb3 u\xc5\xbeuomin\xc5\xb3 \xc4\xaf SPECTRE ir Blofeld\xc4\x85. Tokiu b\xc5\xabdu buvo sukurta istorija, kurioje, Strombergas ketina sukelti Pasaulin\xc4\xaf kar\xc4\x85 manipuliuodamas Soviet\xc5\xb3 S\xc4\x85jungos ir Britanijos atominiais povandeniniais laivais._NEWLINE_Tais pa\xc4\x8diais metais pasirod\xc4\x97 Christopherio Woodo knyga \xe2\x80\x9eJames Bond, The Spy Who Loved Me\xe2\x80\x9c, tapusi pirmuoju serijos romanu, sukurtu pagal film\xc4\x85.\n_START_SECTION_\nFilmavimas\n_START_PARAGRAPH_\nFilmavimo darbai vyko Sardinijoje, Egipte, Maltoje, \xc5\xa0kotijoje, \xc5\xa0veicarijoje, Kanadoje bei \xe2\x80\x9ePinewood Studios\xe2\x80\x9c studijoje Londone. Did\xc5\xbeiojo tanklaivio i\xc5\xa1oriniai vaidai buvo nufilmuoti Biskajos \xc4\xaflankoje. Kaskadininkams u\xc5\xbe darb\xc4\x85 buvo sumok\xc4\x97ta tuo metu rekordin\xc4\x97 suma\xc2\xa0\xe2\x80\x93 500 000 doleri\xc5\xb3.\n_START_SECTION_\nMuzika\n_START_PARAGRAPH_\nFilmo garso takelis, sukurtas Marvino Hamlicho, buvo disko stiliaus, kaip ir pagrindin\xc4\x97 Bondo film\xc5\xb3 melodijos versija \xe2\x80\x9eBond 77\xe2\x80\x9c. Filme taip pat skamba Bacho bei Mocarto k\xc5\xabrini\xc5\xb3 fragmentai._NEWLINE_Pagrindin\xc4\x99 filmo dain\xc4\x85 \xe2\x80\x9eNobody Does it Better\xe2\x80\x9c suk\xc5\xabr\xc4\x97 kompozitorius Marvinas Hamlischas ir teksto autor\xc4\x97 Carole Bayer Sager, o j\xc4\x85 atliko Carly Simons. Tai pirmoji Bondo film\xc5\xb3 serijos daina, kurios pavadinimas nesutampa su filmo pavadinimu, nors jis ir minimas tekste. 2004 metais Amerikos film\xc5\xb3 institutas dain\xc4\x85 paskelb\xc4\x97 67-a en:AFI's 100 Years\xe2\x80\xa6100 Songs s\xc4\x85ra\xc5\xa1e. Ji taip pat skamba filmuose \xe2\x80\x9ePonas ir ponia Smitai\xe2\x80\x9c, \xe2\x80\x9ePasiklyd\xc4\x99 vertime\xe2\x80\x9c ir \xe2\x80\x9eBrid\xc5\xbeita D\xc5\xbeouns: ties proto riba\xe2\x80\x9c."